"Kung Fu Panda 2" räägib loo, mis on piisavalt lihtne, et meeldida väikestele, kuid samas piisavalt kaasahaarav, et ka vanemaid paeluda. Imearmsa beebipanda kasutamine on loomulikult äärmiselt alatu nipp, sest kui midagi nii nunnut ja armsat su külmaks jätab, siis oled sa ilmselt süüdi sõjakuritegudes.  Kõik beebi-Po lõigud filmis liigutavad aga lisaks nunnudusmeetrile ka tõesti südamekeeli ning ainus põhjus miks ma pisarat pühkima ei pidanud, oli mu mehisus. (mille "Lelulugu 3" minult korraks röövis.) Lisaks on suure kurja Sheniga filmitegijad tabanud naelapea pihta. Koos paabulinnule omase edevusega toob Shen kaasa ka väga huvitava võitlusstiili.